પાકિસ્તાની મરીન એજન્સી અને માછીમારો દ્વારા અવારંવાર આઇએમબીએલનું ઉલ્લંઘન કરવામાં આવે છે. પાકની નાપાક હરકતોને લઈને ગુજરાતના અનેક માછીમારો અને ભારતીય બોટો પાકિસ્તાનમાં સબડી રહી છે. તાજેતરમાં અપહૃત્ય ભારતીય બોટની પાકિસ્તાનમાં જ હરાજી કરી નાખવાની વાત સામે આવી હતી. પાકની વધુ એક નાપાક હરકત ભારતીય સુરક્ષાવ્યવસ્થામાં છીંડા પડી શકે. આ બાબતને ભારતીય વિદેશ મંત્રાલય દ્વારા પણ ગંભીર ગણી પાકની નીતિનો વિરોધ કરવામાં આવ્યો હતો. બીજી તરફ પાક મરીન એજન્સી દ્વારા ભારતીય જળ સીમમાં ઘુસી પરાણે ભારતીય બોટને પાકિસ્તાન લઇ જવામાં આવતી હોવાની ફરિયાદો વચ્ચે ગઇકાલે પાક એજન્સી દ્વારા વધુ એક ઘટનાને અંજામ આપવાનો પ્રયાસ કરવામાં આવ્યો હતો. જેમાં આઇએમબીએલ નજીક જ ભારતીય જળ સીમા પર માછીમારી કરતી ઓખાની ત્રણ બોટને પાક મરીન એજન્સી દ્વારા આંતરી લેવા પ્રયાસ કરવામાં આવ્યો હતો. જેને લઈને ભારતીય બોટના ખલાસીઓ તુરંત બોટને ઓખા બંદર તરફ હંકારી હતી. જેથી પાક એજન્સીના જવાનો દ્વારા ભારતીય બોટ પર ફાયરિંગ કરવામાં આવ્યું હતું. બે રાઉન્ડ કરવામાં આવેલ ફાઈરિંગમાં પાક એજન્સીએ બોટમાની ઇંધણ અને પાણીની ટાંકીને નિસાન બનાવી હતી, જો કે આ બનાવમાં પાક એજન્સી નિષ્ફળ નીવડી હતી.